**A Szabályozott Tevékenységek Felügyeleti Hatósága elnökének**

**…/2023. (…) SZTFH rendelete**

**az egyes szerencsejátékok engedélyezésével, lebonyolításával és ellenőrzésével kapcsolatos feladatok végrehajtásáról szóló 20/2021. (X.29.) SZTFH rendelet módosításáról**

A szerencsejáték szervezéséről szóló 1991. évi XXXIV. törvény 38. § (2) bekezdés *a) és b)* pontjában kapott felhatalmazás alapján,

a 2. és a 3. §, valamint a 13. § b) pontja tekintetében a szerencsejáték szervezéséről szóló 1991. évi XXXIV. törvény 38. § (2) bekezdés *d)* pontjában kapott felhatalmazás alapján,

a 4-10. § és a 12. § tekintetében a szerencsejáték szervezéséről szóló 1991. évi XXXIV. törvény 38. § (2) bekezdés *g)* pontjában kapott felhatalmazás alapján,

a Szabályozott Tevékenységek Felügyeleti Hatóságáról szóló 2021. évi XXXII. törvény 13. § *i)* és *n)* pontjában foglalt feladatkörömben eljárva

a következőket rendelem el:

**1. §**

Az egyes szerencsejátékok engedélyezésével, lebonyolításával és ellenőrzésével kapcsolatos feladatok végrehajtásáról szóló 20/2021. (X. 29.) SZTFH rendelet (a továbbiakban: Vhr.) I. Fejezete a következő 2/A. §-sal egészül ki:

„2/A. § Ha a szervezőnek egyidejűleg több szerencsejáték szervezésére van engedélye, az egyes szerencsejátékok bevételének és tényleges költségének elszámolását egymástól és más, általa folytatott tevékenységektől elkülönítetten, ellenőrizhető módon kell nyilvántartania és vezetnie.”

**2. §**

(1) A Vhr. 13. § (3) bekezdése helyébe a következő rendelkezés lép:

„(3) A sorsjegyek kizárólag olyan számítógéppel vezérelt zárt technológiával állíthatók elő, amely biztosítja

*a)* a nyeremények összegének az Szjtv.-ben meghatározott nagyságát,

*b)* a nyerőosztályonkénti nyertes sorsjegyeknek az engedélyezett mennyiségen, illetve a sorozaton belüli egyenletes, játékterv szerinti megoszlását, továbbá

*c)* azt, hogy a sorsjegyek egy teljes sorozata olyan zárt gyártási folyamatban készül, amely csak a virtuális vagy fizikális takarás eltávolítása után teszi lehetővé a nyertes sorsjegyek azonosítását.”

(2) A Vhr. 13. §-a a következő (10) és (11) bekezdéssel egészül ki:

„(10) A hírközlő eszköz és rendszer útján értékesített kaparós sorsjegyekre a (2)-(4) bekezdést és az (5) bekezdés *a)* és *b)* pontját megfelelően alkalmazni kell azzal, hogy a sorsjegyek tárolása és forgalomba hozatala hírközlő eszköz és rendszer útján történik, valamint az (5) bekezdés *a)* pontja szerinti dokumentumokat az engedélyezési eljárás során kell a szerencsejáték-felügyeleti hatóságnak benyújtani.

(11) A hírközlő eszköz és rendszer útján értékesített kaparós sorsjegyekre e rendelet távszerencsejáték és online kaszinójáték auditálására vonatkozó előírásai közül a 15. § (2) bekezdését, (3) bekezdését, 2. mellékletét, 3. mellékletének I. pontját és II. pont A) alpontját, III. pont c) alpontját, 4. mellékletének II. pont 1. f) és h) alpontját, és 2. a)-c) alpontját alkalmazni kell.”

**3. §**

A Vhr. III. Fejezete a következő 7/A. alcímmel egészül ki:

„7/A. Kizárólag hírközlő eszköz és rendszer útján értékesített számsorsjátékra vonatkozó különös szabályok

13/A. § A kizárólag hírközlő eszköz és rendszer útján értékesített számsorsjátékra a 15. § (2) bekezdés *a)* pontját, 2. mellékletét, 3. melléklet I. pontját és II. pont A) alpontját, III. pont *c)* alpontját, 4. melléklet II. pont 1. pont *f)* és *h)* alpontját, valamint 2. pont *a)*-*c)* alpontját alkalmazni kell.”

**4. §**

A Vhr. 9/C. alcíme a következő 16/F. §-sal egészül ki:

„16/F. § Korai kifizetés biztosítása esetén a szerencsejáték-szervező köteles e funkció népszerűsítésekor – a népszerűsítést szolgáló szövegben, a szöveggel azonos betűméretben – kifejezetten felhívni a játékos figyelmét arra is, hogy e funkció alkalmazása a túlzásba vitt szerencsejáték és játékfüggőség kialakulásának megnövekedett veszélyével jár. A szerencsejáték-szervező köteles a szerencsejátékot kínáló honlapján a játékos számára elérhetővé tenni azon tájékoztatást is, hogy e funkció alkalmazása a túlzásba vitt szerencsejáték és játékfüggőség kialakulásának megnövekedett veszélyével jár.”

**5. §**

(1) A Vhr. 22. § (1) bekezdésének *c)* pontja helyébe a következő rendelkezés lép:

*(Ha a szervező a nyilvántartásba vételt követően tárja fel, hogy a nyilvántartás adattartalma azért szabálytalan, mert)*

„*c)* ugyanazon játékos ugyanarra a játékra, vagy egyazon játékosi egyenlegre nézve többször szerepel a nyilvántartásban,”

*(a játékosi egyenleget haladéktalanul felfüggeszti.)*

(2) A Vhr. 22. § (2) bekezdése helyébe a következő rendelkezés lép:

„(2) Az (1) bekezdés *c)* pontja szerinti többszörös nyilvántartásba vétel esetén a játékosi egyenleg végleges lezárására, elszámolására és a játékos játékból való kizárására irányuló intézkedéseket az érintett játékosra és játékosi egyenlegre úgy kell alkalmazni, hogy egy játékban történő részvétel céljára kizárólag egy játékosi egyenleg álljon rendelkezésre.”

(3) A Vhr. 22. § (4) bekezdése helyébe a következő rendelkezés lép:

„(4) Ha a szervező tudomására jut, hogy a nyilvántartásba vétel vagy a nyilvántartás az (1) bekezdésben meghatározottakon kívüli, egyéb okból – különösen az adatváltozás késedelmes bejelentése miatt – szabálytalan, a szervező a szabálytalanság kiküszöbölése iránt intézkedik. A szervező szükség esetén a játékost felhívja a szabálytalanság kiküszöbölésében való közreműködésre, és valamennyi érintett játékosi egyenleget a szabálytalanság kiküszöböléséig felfüggesztheti. Ha a szabálytalanság 30 napon belül sem küszöbölhető ki, és emiatt a jogszabálynak megfelelő játék nem biztosítható, a szervező valamennyi érintett játékosi egyenleg lezárása és a játékos kizárása iránt intézkedik.”

**6. §**

(1) A Vhr. 25. § (1)-(4) bekezdése helyébe a következő rendelkezések lépnek:

„(1) Ha a szervező távszerencsejátéknak minősülő játék mellett más szerencsejáték szervezésére is engedéllyel rendelkezik, az egy vagy több közös játékosi egyenlegen a játékos részére valamennyi, adott játékosi egyenleggel érintett játékkal összefüggésben vezethető a szerencsejátékkal kapcsolatos tétek, nyeremények és egyéb ügyletek elszámolása és nyilvántartása.

(2) A szervező a közös játékosi egyenleget a játékos szervezőnél már meglévő játékosi egyenlegének felhasználásával vagy attól elkülönítetten is kialakíthatja.

(3) A közös játékosi egyenleg már meglévő egyenleg felhasználásával vagy attól elkülönítetten történő kialakítása esetén a játékosnak a távszerencsejátékban való részvételére a távszerencsejátékra irányadó rendelkezések teljesülését követően kerülhet sor.

(4) A közös játékosi egyenlegek Szjtv. 29/H. § (5) bekezdése szerinti kifizetésre alkalmas fedezetét úgy kell megállapítani, hogy az valamennyi érintett játékban történő kifizetést biztosítsa.”

(2) A Vhr. 25. § (6) és (7) bekezdése helyébe a következő rendelkezések lépnek:

„(6) Az egy játékra vonatkozó engedély felfüggesztésének időtartama alatt a közös játékosi egyenlegen a szervező az érintett játékon kívüli, a közös egyenleghez tartozó játékok játékügyleteinek elszámolásával kapcsolatos terheléseket, jóváírásokat átvezeti, valamint az ilyen játékügyletekkel kapcsolatos kifizetéseket teljesíti. Az engedély felfüggesztésével érintett játékkal összefüggésben a szervező csak a felfüggesztés napját megelőző játékügyletek elszámolásával kapcsolatos terheléseket, jóváírásokat vezetheti át, valamint csak ilyen játékügyletekkel kapcsolatos kifizetéseket teljesíthet.

(7) A közös játékosi egyenlegnek a szervező általi felfüggesztése vagy megszüntetése valamennyi játékot érintő intézkedésnek minősül. A felelős játékszervezés részletes szabályairól szóló SZTFH rendelet szerinti kitiltás esetén a szervező a játéktervben és a részvételi szabályzatban határozza meg, hogy súlyos szerződésszegés esetén valamennyi érintett játékra nézve megszűnik-e a játékosi egyenleg és a játékokhoz történő hozzáférés lehetősége.”

**7. §**

A Vhr. 26. § (2) és(3) bekezdése helyébe a következő rendelkezések lépnek:

„(2) A szervező a játéktervben és a részvételi szabályzatban meghatározott egyéb okokból – különösen a játékban való részvételi szabályok megsértése esetén – és eljárásrend szerint az adott játékhoz tartozó vagy akár a játékos valamennyi játékosi egyenlegét felfüggesztheti.

(3) A felfüggesztés tényéről, időpontjáról, okáról, az érintett játékosi egyenlegről vagy egyenlegekről, illetve a felfüggesztés megszüntetésének tényéről és időpontjáról a szervező a játékost haladéktalanul elektronikus levélben értesíti.”

**8. §**

A Vhr. 29. § (3) bekezdése helyébe a következő rendelkezés lép:

„(3) Közös játékosi egyenleg esetén az ajándék bónuszt és a speciális bónusz ajánlatot a játékos az adott játékosi egyenlegben érintett szerencsejáték céljára tétként felhasználhatja, feltéve, hogy a jóváhagyott játéktervek alapján a szervező azt azonos módon számolja el.”

**9. §**

A Vhr. 32. § (2) bekezdése helyébe a következő rendelkezés lép:

„(2) A 25. § (1) bekezdése szerinti több közös játékosi egyenleg esetén a 3. melléklet I. pont *a)*-*d)*, *i)*-*l)* és *n)* alpontjában megjelölt adatokat az érintett közös játékosi egyenlegre vonatkoztatva kell megadni.”

**10. §**

A Vhr. 76. § 5. pontja helyébe a következő rendelkezés lép:

*(E rendelet alkalmazásában: )*

„5. *közös játékosi egyenleg:* többfajta szerencsejáték szervezésére engedéllyel rendelkező szervező által a játékos részére az érintett szerencsejátékokkal kapcsolatos tétek, nyeremények és egyéb játékügyletek elszámolása és nyilvántartása céljából vezetett játékosi egyenleg;”

**11. §**

A Vhr. XI. Fejezete a következő 79. §-sal egészül ki:

„79. § E rendeletnek az egyes szerencsejátékok engedélyezésével, lebonyolításával és ellenőrzésével kapcsolatos feladatok végrehajtásáról szóló 20/2021. (X.29.) SZTFH rendelet módosításáról szóló …/2023 (… …) SZTFH rendelettel megállapított 2/A. §-a, 13. § (3), (10) és (11) bekezdése, 7/A. alcíme, 16/F. §-a, 22. § (1) bekezdése, 22. § (2) és (4) bekezdése, 25. § (1)–(4), (6) és (7) bekezdése, 26. § (2) és (3) bekezdése, 29. § (3) bekezdése, 32. § (2) bekezdése, 76. § 5. pontja és 2. melléklet C) pont 1. alpontja tervezetének a műszaki szabályokkal és az információs társadalom szolgáltatásaira vonatkozó szabályokkal kapcsolatos információszolgáltatási eljárás megállapításáról szóló, 2015. szeptember 9-i (EU) 2015/1535 európai parlamenti és tanácsi irányelv 5-7. cikke szerinti előzetes bejelentése megtörtént.”

**12. §**

A Vhr.

*a)* 22. § (1) bekezdésében az „a játékosi egyenleget” szövegrész helyébe a „valamennyi érintett játékosi egyenleget” szöveg,

*b)* 2. melléklet C) pont 1. alpontjában az „a közös játékosi egyenlegre” szövegrész helyébe az „az érintett közös játékosi egyenlegre” szöveg

lép.

**13. §**

Hatályát veszti a Vhr.

*a)* 11. § (2) bekezdése,

*b)* 76. § 1. pontja.

**14. §**

Ez a rendelet 2023…….. lép hatályba.

**15. §**

E rendelet tervezetének a műszaki szabályokkal és az információs társadalom szolgáltatásaira vonatkozó szabályokkal kapcsolatos információszolgáltatási eljárás megállapításáról szóló, 2015. szeptember 9-i (EU) 2015/1535 európai parlamenti és tanácsi irányelv 5-7. cikke szerinti előzetes bejelentése megtörtént.